**„EZER ÉS EZER JEL” C. KIÁLLÍTÁS – SAJTÓANYAG**

Magyarországon először látható különleges Dél-oroszországi honfoglaló magyar jellegű régészeti leletekből nyílik kiállítás február 17-én 11:00-kor a Magyar Nemzeti Múzeumban, a Magyarságkutató Intézet és a Magyar Nemzeti Múzeum szervezésében. Az *„Ezer és ezer jel” - Őstörténetünk kaukázusi forrásai”* című időszaki tárlatot a fővédnök, Prof. Dr. Kásler Miklós, az Emberi Erőforrások Minisztériumának minisztere nyitja meg.

A kiállítás kurátora, M. Lezsák Gabriella régész ismertetője a kiállításról:

*Kik vagyunk, honnan jöttünk, hol élhettek őseink?**Ezekre a kérdésekre évszázadok óta keresik a választ a tudósok és a magyar őstörténet iránt érdeklődők. Kiállításunk a válaszadáshoz elsősorban a régészetet hívja segítségül. A magyar őstörténet szempontjából kulcsfontosságú, Dél-oroszországi, főleg Észak-kaukázusi lelőhelyekről származó eredeti leletekkel és dokumentumokkal, a Magyar Nemzeti Múzeum egykori őre, Pósta Béla szavait idézve: „ezer és ezer jellel” irányítja rá a figyelmet egy, az utóbbi időben méltatlanul elhanyagolt, de középkori krónikáink és a korábbi kutatók által kiemelten kezelt területre.*

*A hazánkban először látható 9-10. századi, honfoglaló magyar jellegű régészeti leletek, a korabeli viseletet és életmódot szemléltető installációk, rekonstrukciós rajzok és térképek vezetnek el egy időben és térben távoli, de szellemi kultúrájában közeli világba.*

*A kiállítás egyben emléket állít az első keletkutató régészek egyike, a kolozsvári régészeti iskola megalapítója, Pósta Béla magyar őstörténeti kutatásainak.*

*A tárlat bemutatja a kaukázusi magyar régészeti kutatóutakat, felvillantja a 2019. októberében végzett I. magyar-orosz régészeti feltárás néhány fontosabb mozzanatát és beszámol a néprajz és a genetika legújabb eredményeiről.*

*Egy animációs kisfilm segítségével megelevenedik a magyarság eredetmondája, a Csodaszarvasmonda, amely népünk mitikus őstörténeti területére, a Kaukázus és a Meotisz (Azovi-tenger) térségébe kínál időutazást.*

*A teremben egy jurta-installációt is bemutatunk, honfoglaláskori viseletekkel, használati tárgyakkal és az Észak-Kaukázusban gyűjtött népzenével érzékeltetve a 9-10. századi magyarság mindennapjait.*

A hazánkban első alkalommal a nagyközönség számára bemutatott leletek az M. Lezsák Gabriella által 2016-tól éves rendszerességgel szervezett régészeti kutatóutak során dokumentált honfoglaló magyar jellegű tárgyakból kerültek ki. A Kárpát-medence 9-10. századi honfoglalás-kori emlékanyagával párhuzamot, több esetben azonosságot mutató leletek világosan jelzik, hogy a Kaukázus északi előtere szervesen illeszkedett abba a kultúrkörbe, ahová az írott források szerint a Kárpát-medencébe költözésük előtt a korai magyarok is tartoztak. Az Urál déli előterétől a Kaukázus északi előteréig húzódó terület vizsgálata ezért a jövőben az egyik legfontosabb feladata lesz a magyar őstörténettel foglalkozó tudományágaknak.

A kiállítás régészeti tárgyait és dokumentumait a moszkvai Mardzsani Alapítvány, a Krasznodari Állami Történeti és Régészeti Múzeum, az Anapai Régészeti Múzeum, a Magyar Nemzeti Múzeum, az Országos Széchenyi Könyvtár és az Országgyűlési Könyvtár kölcsönözték.

A kiállítás megvalósulását az Emberi Erőforrások Minisztériuma, a Magyarságkutató Intézet és a Kelet- és Közép-Európai Kutatásért és Képzésért Alapítvány támogatta.

A kiállítás február 17. – április 26. között látogatható a Magyar Nemzeti Múzeum Pulszky-termében.

**A kiállítás alkotói**

A kiállítás kurátora: M. Lezsák Gabriella, régész

A kiállítás társkurátora: Gróf Péter, régész

A kiállítás szakmai lektorai: Gáll Erwin, régész; Neparáczki Endre, archeogenetikus; Szabados György, történész

Látvány, video, vizuális elemek: Delov Digital

Kreatív vezető, rendező: Bajkov Valentin

Művészeti Vezető: Dorner Anita

Print Design, Grafika: Delov Digital, Bajkov Valentin, Dorner Dániel

Set Design, Illusztráció: Dorner Anita

Grafikai kivitelezés, nyomdai előkészítés: Creative Partners - Kelemen Szabolcs, Linczmayer Miklós, Nagy Dániel

Kivitelező: Event Stuff Kft.

A „Csodaszarvas” c. animációs kisfilm alkotói: Dorner Anita, Bajkov Valentin, Bükki Bence, Papp János, Farkas Zoltán, Dorner Dániel